b'\n_START_ARTICLE_\nReinkarnacija\n_START_SECTION_\nReinkarnacija hinduizme\n_START_PARAGRAPH_\nTik\xc4\x97jimo reinkarnacija \xc5\xa1aknys gl\xc5\xabdi Indijoje, hinduizme. Upani\xc5\xa1ados (VIII a. pr. m. e.) moko, kad kitame gyvenime reikia laukti atpildo u\xc5\xbe \xc5\xa1io gyvenimo darbus. \xc5\xbdmogaus karma (\xe2\x80\x9edarbas\xe2\x80\x9c) nulemia, \xc4\xaf koki\xc4\x85 b\xc5\xabtyb\xc4\x99 \xc4\xafsik\xc5\xabnys jo siela ir kok\xc4\xaf likim\xc4\x85 reik\xc4\x97s i\xc5\xa1kent\xc4\x97ti._NEWLINE_V\xc4\x97lesni ra\xc5\xa1tai (Vedanta) teigia, kad meditacijos ir pa\xc5\xbeinimo d\xc4\x97ka \xc5\xbemogus gali pa\xc5\xbevelgti \xc4\xaf reinkarnacij\xc5\xb3 grandin\xc4\x99, suprasti savo ankstesnius \xc4\xafsik\xc5\xabnijimus.\n_START_SECTION_\nReinkarnacija Antikin\xc4\x97je Graikijoje\n_START_PARAGRAPH_\nAntikin\xc4\x97je Graikijoje reinkarnacijos id\xc4\x97jai atstovavo tokie filosofai, kaip Pitagoras (ma\xc5\xbedaug 500\xc2\xa0m. pr. m. e.), Empedoklas (apie 450 pr. m. e.) ir pirmiausia Platonas (apie 400 pr. m. e.), kuris \xc5\xa1\xc4\xaf moksl\xc4\x85 i\xc5\xa1 esm\xc4\x97s suformulavo. Naujajame platonizme ir naujajame pitagorizme reinkarnacijai visi pritar\xc4\x97._NEWLINE_Su reinkarnacijos mintimi susiduriama ir kitose religijose bei kult\xc5\xabrose: gnosticizme ir manicheizme pirmajame am\xc5\xbeiuje po Kristaus, taip pat kelt\xc5\xb3 ir kin\xc5\xb3 tradicijose.\n_START_SECTION_\nReinkarnacija judaizme\n_START_PARAGRAPH_\nNei ikitalmudiniuose tekstuose, nei pa\xc4\x8diame Talmude tik\xc4\x97jimas metempsichoze n\xc4\x97ra paliudytas. Ta\xc4\x8diau reinkarnacijos id\xc4\x97ja tarp \xc5\xbeyd\xc5\xb3 ilgainiui labai i\xc5\xa1plito, k\xc4\x85 liudija gaus\xc5\xabs a\xc5\xa1kenazi\xc5\xb3 \xc5\xa1altiniai jidi\xc5\xa1 kalba. Teologi\xc5\xa1kai pripa\xc5\xbe\xc4\xafstantys reinkarnacij\xc4\x85 (gilgul) kabalistiniai tekstai pasirodo nuo pat XII a., nuo kabalos au\xc5\xa1ros. Kai kurie kabalistai net teig\xc4\x97, kad \xc5\xbemogaus sielai gali tekti nelaim\xc4\x97 \xc4\xafgyti ne\xc5\xbemogi\xc5\xa1k\xc4\x85 k\xc5\xabn\xc4\x85. Taigi judaizmui reinkarnacijos id\xc4\x97ja n\xc4\x97ra svetima. Manoma, kad jud\xc4\x97j\xc5\xb3 m\xc4\x85stytojams ji gal\xc4\x97jo atrodyti patrauki d\xc4\x97l to, kad palengvina teodic\xc4\x97jos u\xc5\xbedavin\xc4\xaf, t. y. paai\xc5\xa1kina blogio egzistavim\xc4\x85. Kita vertus, b\xc5\xabta i\xc5\xa1kili\xc5\xb3 judaizmo veik\xc4\x97j\xc5\xb3, kurie reinkarnacij\xc4\x85 atmet\xc4\x97. Vienas i\xc5\xa1 j\xc5\xb3\xc2\xa0\xe2\x80\x93 Saadija Gaonas\xc2\xa0\xe2\x80\x93 kategori\xc5\xa1kai teig\xc4\x97, kad reinkarnacij\xc4\x85 pripa\xc5\xbe\xc4\xafstantys \xc5\xbeydai tiesiog laikosi ne\xc5\xbeydi\xc5\xa1kos tikybos._NEWLINE_Tarp \xc5\xbeyd\xc5\xb3 ortodoks\xc5\xb3 \xc4\xafprasta reinkarnacij\xc4\x85 pripa\xc5\xbeinti. Esama net veikalo \xc5\xa0aar ha Gilgulim,\xc2\xa0\xe2\x80\x93 j\xc4\xaf i\xc5\xa1 Izaoko Lurijos pamokym\xc5\xb3 sukompiliavo jo mokinys rabis Chaimas Vitalis. \xc5\xa0aar ha Gilgulim rei\xc5\xa1kia \xe2\x80\x9eReinkarnacij\xc5\xb3 vartus\xe2\x80\x9c. Jame apra\xc5\xa1in\xc4\x97jami sud\xc4\x97tingi d\xc4\x97sniai, pagal kuriuos sielos persikelia i\xc5\xa1 k\xc5\xabno \xc4\xaf k\xc5\xabn\xc4\x85. Dar daugiau: jud\xc4\x97j\xc5\xb3 ortodoks\xc5\xb3 maldaknyg\xc4\x97se neretai pateikiama malda, kurioje pra\xc5\xa1oma atleisti nuod\xc4\x97mes, padarytas \xc5\xa1iame ar pra\xc4\x97jusiame gyvenime. \xc5\xa0i malda skirta nakties metui ir turi b\xc5\xabti sukalb\xc4\x97ta prie\xc5\xa1 miega \xc5\xa1alia \xc5\xa0ma Israel.\n_START_SECTION_\nMoksliniai tyrimai\n_START_PARAGRAPH_\nDaugiausiai praeit\xc5\xb3 gyvenim\xc5\xb3 prisiminim\xc5\xb3 yra i\xc5\xa1tyrin\xc4\x97j\xc4\x99s Vird\xc5\xbeinijos universiteto profesorius Ianas Stevensonas, kuris tam paskyr\xc4\x97 40 savo gyvenimo met\xc5\xb3. Kiekvienu atveju jis metodi\xc5\xa1kai u\xc5\xbesira\xc5\xa1in\xc4\x97jo vaiko teiginius apie praeit\xc4\x85 gyvenim\xc4\x85, rasdavo mirus\xc4\xaf \xc5\xbemog\xc5\xb3, su kuriuo, jo nuomone, vaikas save susiejo, ir tikrino, ar praeito gyvenimo atsiminimai atitinka faktus. Taip pat ie\xc5\xa1kojo sutampan\xc4\x8di\xc5\xb3 apgam\xc5\xb3 ir \xc4\xafgimt\xc5\xb3 vaiko defekt\xc5\xb3, kurie pana\xc5\xa1\xc5\xabs \xc4\xaf atitinkamo mirusio \xc5\xbemogaus \xc5\xbeaizdas._NEWLINE_Pakankamai tipiniame Stevenso nagrin\xc4\x97tame atvejyje berniukas i\xc5\xa1 Beiruto kalb\xc4\x97jo apie mechanik\xc4\x85, kuris \xc5\xbeuvo avarijoje. Pasak keli\xc5\xb3 liudinink\xc5\xb3, berniukas pasak\xc4\x97 vairuotojo vard\xc4\x85, tiksli\xc4\x85 avarijos viet\xc4\x85, mechaniko seser\xc5\xb3, t\xc4\x97v\xc5\xb3, pusbroli\xc5\xb3 ir med\xc5\xbeiokl\xc4\x97s draug\xc5\xb3 vardus. Visa tai sutapo su keleri metai prie\xc5\xa1 berniuko gimim\xc4\x85 mirusio vyro gyvenimu. Jokio mechaniko ry\xc5\xa1io su berniuko \xc5\xa1eima nebuvo rasta._NEWLINE_Daug u\xc5\xbehipnotizuot\xc5\xb3 \xc5\xbemoni\xc5\xb3 spontani\xc5\xa1kai atsimena praeitus gyvenimus. Reikia pasakyti, kad hipnoz\xc4\x97s metu kil\xc4\x99 prisiminimai da\xc5\xbenai teb\xc5\xabna fantazijos, nors patys u\xc5\xbehipnotizuotieji tiki j\xc5\xb3 teisingumu. Be to, pasakojimai da\xc5\xbenai b\xc5\xabna migloti ir apie pernelyg senus laikus, kad b\xc5\xabt\xc5\xb3 galima objektyviai patikrinti. Tod\xc4\x97l hipnoz\xc4\x97s metu gauti \xc4\xafrodymai yra ma\xc5\xbeiau patikimi._NEWLINE_Kai kurie skeptikai teigia, kad tariami reinkarnacijos \xc4\xafrodymai kilo i\xc5\xa1 pasirinktinio m\xc4\x85stymo, d\xc4\x97l kurio tyr\xc4\x97jai nes\xc4\x85moningai kreipia d\xc4\x97mes\xc4\xaf tik \xc4\xaf tuos rezultatus, kurie patvirtina j\xc5\xb3 teorij\xc4\x85. Vaik\xc5\xb3 prisiminimai kildinami i\xc5\xa1 saviapgaul\xc4\x97s, nes\xc4\x85moning\xc5\xb3 prisiminim\xc5\xb3 (ko nors perskaityto), psichologinio netikr\xc5\xb3 atsiminim\xc5\xb3 fenomeno, atsiradusio d\xc4\x97l per stipraus tik\xc4\x97jimo savo pa\xc5\xbei\xc5\xabromis ir, \xc5\xa1iuo atveju, sielos mirties baim\xc4\x97s. Be to, n\xc4\x97ra joki\xc5\xb3 \xc4\xafrodym\xc5\xb3, kad vyksta kokie nors fizikiniai procesai, leid\xc5\xbeiantys asmenybei i\xc5\xa1likti po mirties ir nukeliauti \xc4\xaf kit\xc4\x85 k\xc5\xabn\xc4\x85. Bet dalis skeptik\xc5\xb3, tarp j\xc5\xb3 Karlas Saganas, mato tolimesni\xc5\xb3 tyrim\xc5\xb3 poreik\xc4\xaf.\n_START_SECTION_\nKritika\n_START_PARAGRAPH_\nReinkarnacijos tik\xc4\x97jimo prie\xc5\xa1ininkai neretai teigia, jog toks tik\xc4\x97jimas skatina abejingum\xc4\x85 kito \xc5\xbemogaus kan\xc4\x8diai ar nelaimei, nes jo po\xc5\xbei\xc5\xabriu savaime akivaizdu, jog ken\xc4\x8diantysis vienaip ar kitap pats d\xc4\x97l to kaltas. S\xc4\x97km\xc4\x97s atveju tai gali paskatinti didel\xc4\x99 puikyb\xc4\x99, nes net ir akivaizdus atsitiktinumas neretai laikomas praeituose gyvenimuose pelnytu atpildu. \xc5\xa0alininkai \xc4\xaf tai atsako, jog net ir nusid\xc4\x97j\xc4\x99s \xc5\xbemogus gal\xc4\x97jo u\xc5\xbesitarnauti pagalb\xc4\x85, tod\xc4\x97l tas, kuris gal\xc4\x97damas s\xc4\x85moningai jos nesuteik\xc4\x97, yra u\xc5\xbe tai atsakingas.'